**IZJAVA ZA JAVNOST – PRITISKI NA SINDIKALNE PREDSTAVNIKE V DARS d.d.**

Datum: 26.8.2024

V Sindikatu delavcev DARS (SDD) z veliko zaskrbljenostjo opozarjamo javnost na nedopustna dejanja, ki jih uprava družbe DARS izvaja nad vidnimi predstavniki našega sindikata. Kljub temu, da se naš sindikat zavzema za pravične in konstruktivne rešitve v prid vseh zaposlenih in same družbe Dars, se soočamo z nezaslišanimi poskusi ustrahovanja, diskreditacije in sankcij s strani vodstva.

Zgroženi smo nad dejstvom, da posamezniki znotraj uprave na zahrbten način zlorabljajo Službo za skladnost poslovanja in integriteto za obračunavanje z delavskimi predstavniki. Takšno ravnanje je v popolnem nasprotju z načeli pravičnosti in integritete, ki bi morala biti temelj vsakega delovnega okolja, še posebej pa družb v državni lasti.

Namesto da bi vodstvo pristopilo k dialogu in reševanju ključnih težav, kot so izredno slaba organizacijska klima, prenizke plače in pomanjkanje ustreznega kadra, se avtokratski posamezniki znotraj uprave zatekajo k neprimernim metodam zastraševanja in razkazovanja moči. Kljub tem težavam že drugo leto zapored na postavki stroškov dela ostaja velik znesek neporabljenih sredstev, ki bi jih lahko namenili izboljšanju delovnih pogojev in plač zaposlenih.

Pozivamo vodstvo podjetja, naj nemudoma preneha z nedopustnimi praksami in vzpostavi odprt ter konstruktiven dialog za reševanje dejanskih težav, s katerimi se sooča podjetje. Takšno obnašanje namreč vodi v nepotrebno zaostrovanje sindikalnih aktivnosti, kar bo na koncu predstavljalo največje breme za državljane. Vse to izhaja iz avtokratskega ravnanja nekaterih posameznikov, ki se obnašajo, kot da so lastniki podjetja, namesto da bi delovali v interesu vseh zaposlenih in širše javnosti.

Sindikat delavcev DARS se ne bo uklonil pred takšnimi pritiski in bo še naprej odločeno branil interese svojih članov.

Damir Lišić

predsednik

Sindikat delavcev DARS